
	ΕΥΡΩΠΑΪΚΗ ΕΠΙΤΡΟΠΗ


Βρυξέλλες, 6.5.2010
COM(2010)196 τελικό
 
Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2009/012 IE/Waterford Crystal, Iρλανδία)

ΑΙΤΙΟΛΟΓΙΚΗ ΕΚΘΕΣΗ

Η διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση
 καθιστά δυνατή την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) (σημείο 28) στο πλαίσιο ανώτατου ετήσιου ποσού 500 εκατομμυρίων ευρώ επιπλέον των ορίων των σχετικών τομέων στο δημοσιονομικό πλαίσιο. 

Οι κανόνες επιλεξιμότητας για τις συνεισφορές από το ΕΤΠ ορίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση
.

Στις 7 Αυγούστου 2009 η Ιρλανδία υπέβαλε την αίτηση EGF/2009/012 IE/Waterford Crystal για χρηματοδοτική συνεισφορά από το ΕΤΠ, κατόπιν απολύσεων στην εταιρεία Waterford Crystal και σε τρεις από τους προμηθευτές της.

Ύστερα από διεξοδική εξέταση αυτής της αίτησης η Επιτροπή κατέληξε στο συμπέρασμα, σύμφωνα με το άρθρο 10 του κανονισμού (ΕΚ) αριθ. 1927/2006, ότι πληρούνται οι όροι για χρηματοδοτική συνεισφορά με βάση τον εν λόγω κανονισμό.

ΣΥΝΟΨΗ ΤΗΣ ΑΙΤΗΣΗΣ ΚΑΙ ΑΝΑΛΥΣΗ

Βασικά δεδομένα:

Αριθ. αναφοράς EΤΠ
EGF/2009/012

Κράτος μέλος
Ιρλανδία

Επιχείρηση
Waterford Crystal

Προμηθευτές/παραγωγοί των επόμενων σταδίων του προϊόντος
3

Άρθρο 2
α)

Περίοδος αναφοράς
30.01.2009 - 29.05.2009

Ημερομηνία έναρξης των εξατομικευμένων υπηρεσιών
11.03.2009

Ημερομηνία υποβολής αίτησης
07.08.2009

Απολύσεις στη διάρκεια της περιόδου αναφοράς:

-- συνολικός αριθμός
538

-- στην κύρια επιχείρηση
512

-- στους προμηθευτές/παραγωγούς των επόμενων σταδίων του προϊόντος
26

Απολύσεις πριν από / μετά την περίοδο αναφοράς
115

Σύνολο απολύσεων
653

Απολυθέντες εργαζόμενοι που δικαιούνται στήριξη
598

Εξατομικευμένες υπηρεσίες: προϋπολογισμός σε ευρώ
3 865 659

Διοικητικές δαπάνες: προϋπολογισμός σε ευρώ
89 500

Ποσοστό διοικητικών δαπανών
2,26

Συνολικός προϋπολογισμός σε ευρώ
3 955 159

Συνεισφορά του ΕΤΠ σε ευρώ (65 %)
2 570 853

1. Η αίτηση υποβλήθηκε στην Επιτροπή στις 7 Aυγούστου 2009 και συμπληρώθηκε με πρόσθετα στοιχεία έως τις 3 Νοεμβρίου 2009.
2. Η αίτηση πληροί τους όρους για παρέμβαση του ΕΚΤ, όπως αναφέρονται στο άρθρο 2 στοιχείο α) του κανονισμού (ΕΚ) αριθ. 1927/2006 και υποβλήθηκε εντός της προθεσμίας των 10 εβδομάδων που αναφέρεται στο άρθρο 5 του εν λόγω κανονισμού. 
Σχέση μεταξύ των απολύσεων και των σημαντικών διαρθρωτικών αλλαγών στις παγκόσμιες εμπορικές πρακτικές που οφείλονται στην παγκοσμιοποίηση ή στην παγκόσμια χρηματοοικονομική κρίση

3. Προκειμένου να καθοριστεί η σχέση μεταξύ των απολύσεων και της παγκόσμιας χρηματοοικονομικής κρίσης, η Ιρλανδία υποστηρίζει ότι η κρίση είχε σοβαρό αντίκτυπο στο παγκόσμιο εμπόριο ειδών πολυτελείας. Η μείωση της αγοραστικής δύναμης των καταναλωτών προκάλεσε υποχώρηση της ζήτησης για μη αναγκαία εμπορεύματα, όπως τα κρύσταλλα και τα κεραμικά. Για τους παραγωγούς, οι παγκόσμιες αλλαγές των τάσεων ως προς τις πιστώσεις, τη χρηματοδότηση, την παραγωγή και τη λιανική πώληση είχαν σοβαρό αρνητικό αντίκτυπο στην παραγωγή του τομέα μεταποίησης με συνακόλουθες αρνητικές επιπτώσεις στην απασχόληση.
4. Η παγκόσμια πιστωτική κρίση είχε σοβαρές συνέπειες για την εταιρεία Waterford Crystal η οποία, τον Οκτώβριο του 2008, είχε ανάγκη πρόσβασης σε πιστώσεις στις κεφαλαιαγορές προκειμένου να συνεχίσει τις δραστηριότητές της. Λόγω της εξάντλησης των πιστώσεων, η Waterford Crystal κατόρθωσε να συγκεντρώσει μόνο το ήμισυ του απαιτούμενου ποσού. Η αποτυχία συγκέντρωσης του αναγκαίου κεφαλαίου σε συνδυασμό με την αποτυχία εύρεσης αγοραστή της εταιρείας είχε ως αποτέλεσμα να περιέλθει η Waterford Crystal σε εκκαθάριση τον Ιανουάριο του 2009.
Αποδείξεις για τον αριθμό των απολύσεων και συμμόρφωση προς τα κριτήρια του άρθρου 2 στοιχείο α)

5. Η Ιρλανδία υπέβαλε την αίτηση αυτή με βάση τα κριτήρια παρέμβασης του άρθρου 2 στοιχείο α) του κανονισμού (ΕΚ) αριθ. 1927/2006, τα οποία προϋποθέτουν τουλάχιστον 500 απολύσεις εντός τεσσάρων μηνών σε επιχείρηση κράτους μέλους, συμπεριλαμβανομένων των εργαζομένων τους οποίους απολύουν οι προμηθευτές της ή οι παραγωγοί των επόμενων σταδίων του προϊόντος.
6. Στην αίτηση αναφέρονται 538 απολύσεις στην εταιρεία Waterford Crystal και σε τρεις προμηθευτές της, κατά την περίοδο αναφοράς τεσσάρων μηνών από τις 30 Ιανουαρίου 2009 έως τις 29 Μαΐου 2009. Όλες αυτές οι απολύσεις υπολογίστηκαν σύμφωνα με τις διατάξεις του άρθρου 2 παράγραφος 2 πρώτη περίπτωση του κανονισμού (EΚ) αριθ. 1927/2006.
Εξήγηση του απρόβλεπτου χαρακτήρα αυτών των απολύσεων

7. Οι ιρλανδικές αρχές υποστηρίζουν ότι η σοβαρότητα της παγκόσμιας πιστωτικής κρίσης και ο συνακόλουθος αντίκτυπος στις χρηματοπιστωτικές αγορές ήταν αδύνατο να προβλεφθούν. Παρόλο που η Waterford Crystal είχε πραγματοποιήσει σημαντικές επενδύσεις σε νέα προϊόντα τα προηγούμενα χρόνια, είχε ανανεώσει όλες τις σειρές των προϊόντων της και είχε εξορθολογίσει τις δαπάνες της μέσω εξωτερικής ανάθεσης της παραγωγής σε χώρες με χαμηλότερο κόστος, επλήγη σοβαρά από την παγκόσμια κρίση τον Οκτώβριο του 2008, ενώ βρισκόταν σε διαδικασία αναδιάρθρωσης του χρέους της. Οι ιρλανδικές αρχές θεωρούν ότι, αν δεν υπήρχαν προβλήματα πρόσβασης σε πρόσθετη χρηματοδότηση, η Waterford Crystal θα είχε κατορθώσει να αναδιαρθρώσει το χρέος της και να συνεχίσει τις δραστηριότητές της επικεντρωνόμενη στα βασικά της προϊόντα. 
Προσδιορισμός των επιχειρήσεων που προβαίνουν σε απολύσεις και των εργαζομένων οι οποίοι δικαιούνται βοήθεια

8. Στην αίτηση αναφέρονται συνολικά 538 απολύσεις στην Waterford Crystal (512) και σε τρεις προμηθευτές της (Thomas Fennell Engineering Ltd: 8 απολύσεις· RPS Engineering Services: 12 απολύσεις και Abbey Electric: 6 απολύσεις) κατά την περίοδο αναφοράς τεσσάρων μηνών. Μετά την περίοδο αναφοράς, η Waterford Crystal απέλυσε άλλους 115 εργαζομένους. Από το σύνολο των 653 εργαζομένων, οι 598 δικαιούνται βοήθεια.
9. Η κατανομή των εργαζομένων που δικαιούνται βοήθεια έχει ως εξής:
Κατηγορία
Αριθμός
Ποσοστό

Άνδρες
473
79,1

Γυναίκες
125
20,9

Πολίτες της ΕΕ
598
100,0

Πολίτες τρίτων χωρών
0
0,0

15 έως 24 ετών
4
0,7

25 έως 54 ετών
449
75,1

Άνω των 54 ετών
145
24,2

Πάνω από το 72 % των απολυθέντων είναι άνω των 45 ετών και δεν έχουν εργαστεί ποτέ σε άλλη εταιρεία πλην της Waterford Crystal.

10. Από άποψη επαγγελματικής κατηγορίας, η κατανομή έχει ως εξής:
Κατηγορία
Αριθμός
Ποσοστό

Εργάτες
425
71.1

Υπάλληλοι διοίκησης
41
6.9

Διευθυντικά στελέχη
33
5.5

Τεχνίτες εγκατάστασης
17
2.8

Μηχανικοί
8
1.3

Υπάλληλοι καταστημάτων
8
1.3

Συντονιστές
7
1.2

Ηλεκτρολόγοι
6
1.0

Άλλοι
53
8.9

11. Το 8,9 % που αναφέρεται στην κατηγορία «Άλλοι» εμπίπτει σε διάφορες κατηγορίες, π.χ. υπεύθυνοι ομάδας, αναλυτές, σχεδιαστές, αντιπρόσωποι εξυπηρέτησης πελάτη, ελεγκτές, υπάλληλοι λογιστηρίου, αρμόδιοι οικονομικών και πληροφορικής.
12. Σύμφωνα με το άρθρο 7 του κανονισμού (ΕΚ) αριθ. 1927/2006, η Ιρλανδία επιβεβαίωσε ότι η πολιτική της ισότητας μεταξύ γυναικών και ανδρών καθώς και η πολιτική κατά των διακρίσεων εφαρμόστηκαν και θα εξακολουθήσουν να εφαρμόζονται κατά τα διάφορα στάδια της εφαρμογής του ΕΤΠ και, ιδίως, όσον αφορά την πρόσβαση στο ΕΤΠ.
Περιγραφή της θιγόμενης περιοχής, των αρχών και ενδιαφερόμενων μερών της

13. Η πόλη Waterford βρίσκεται στη νοτιοανατολική περιφέρεια του NUTS III, η οποία περιλαμβάνει τις κομητείες Carlow, Kilkenny, Wexford, South Tipperary και Waterford. Ο πληθυσμός της νοτιοανατολικής περιφέρειας είναι 460 820 άτομα. Η πόλη Waterford είναι το πέμπτο σε πληθυσμό αστικό κέντρο της χώρας.
14. Οι κυριότερες δημόσιες υπηρεσίες που εμπλέκονται είναι οι εξής:
· Το Υπουργείο Επιχειρήσεων, Εμπορίου και Απασχόλησης, που είναι αρμόδιο για τη χάραξη εθνικής πολιτικής για την απασχόληση και την κατάρτιση καθώς και για την εθνική χρηματοδότηση. Σε επιχειρησιακό επίπεδο, αρμόδια είναι η Foras Áiseanna Saothair (FÁS), η εθνική υπηρεσία κατάρτισης και απασχόλησης.
· Η Enterprise Ireland (EI), η δημόσια υπηρεσία που είναι αρμόδια για τη συνδρομή στην ανάπτυξη των ιρλανδικών επιχειρήσεων, μέσω της παροχής στις τοπικές επιχειρήσεις μιας ενιαίας ολοκληρωμένης πηγής συμβουλών ανάπτυξης, χρηματοδότησης και υπηρεσιών στήριξης.
· Το Υπουργείο Παιδείας και Επιστήμης, που είναι αρμόδιο για τη χάραξη πολιτικής και την εθνική χρηματοδότηση της εκπαίδευσης. Σε επιχειρησιακό επίπεδο, αρμόδιες είναι οι επιτροπές επαγγελματικής εκπαίδευσης (Vocational Education Committees - VEC) όσον αφορά την παροχή εκπαίδευσης στους ενηλίκους, καθώς και ορισμένα ιδρύματα τριτοβάθμιας εκπαίδευσης, μεταξύ άλλων, πανεπιστήμια και τεχνολογικά ιδρύματα.
· Tα συμβούλια επιχείρησης πόλεων και κομητειών (City and County Enterprise Boards - CEB), τα οποία ιδρύθηκαν το 1993 με σκοπό την παροχή στήριξης στις μικροεπιχειρήσεις σε τοπικό επίπεδο.
15. Ένας άλλος εμπλεκόμενος φορέας είναι το Inter Agency Forum, που ιδρύθηκε μετά τις απολύσεις στη Waterford Crystal και έχει σκοπό την αξιολόγηση των επιπτώσεων των απολύσεων στην τοπική οικονομία. Περιλαμβάνει, μεταξύ άλλων, αντιπροσώπους της FÁS, του Υπουργείου Κοινωνικών και Οικογενειακών Υποθέσεων, των φορέων Money Advice and Budgeting Service, Revenue Commissioners, City Enterprise Board, Waterford Area Partnership, καθώς και δύο αντιπροσώπους των εργαζομένων και δύο αντιπροσώπους της διοίκησης της εταιρείας.
Αναμενόμενες επιπτώσεις των απολύσεων όσον αφορά την απασχόληση σε τοπικό, περιφερειακό ή εθνικό επίπεδο

16. Η Ιρλανδία υποστηρίζει ότι η νοτιοανατολική της περιφέρεια εξαρτάται από τη βιομηχανική δραστηριότητα περισσότερο απ’ ό,τι η Ιρλανδία στο σύνολό της. Ως εκ τούτου, αυτή η περιφέρεια είναι πολύ πιο ευάλωτη στην οικονομική ύφεση. Το Μάρτιο του 2007 η βιομηχανία αντιπροσώπευε το 31,3% της συνολικής απασχόλησης στη νοτιοανατολική περιφέρεια, σε σύγκριση με τον εθνικό μέσο όρο του 26,6%. 
17. Μετά τις σημαντικές απώλειες θέσεων εργασίας που κορυφώθηκαν με τις 512 απολύσεις στη Waterford Crystal στις αρχές του 2009, το ποσοστό της βιομηχανίας επί του συνόλου της απασχόλησης στην περιφέρεια αυτή μειώθηκε σε 26,6%, σε σύγκριση με τον εθνικό μέσο όρο του 22,1%. Ο αριθμός των ατόμων που ήταν εγγεγραμμένα στο «Live Register» (δείκτης των επιπέδων ανεργίας) στην περιοχή αυξήθηκε από 52 210 στις αρχές Ιανουαρίου του 2009 σε 65 029 έως τα τέλη Ιουνίου του 2009, γεγονός που οφείλεται στη μείωση των κατασκευαστικών δραστηριοτήτων επιχειρήσεων όπως οι Waterford Crystal, Bausch & Lomb, Honeywell Turbo Technologies, Snowcream και ABB.
18. Οι ιρλανδικές αρχές υποστηρίζουν ότι η Waterford Crystal είχε ουσιαστική συμβολή στην τοπική οικονομία. Το 2007 η Waterford Crystal απασχολούσε 990 εργαζομένους και οι ετήσιες καταστάσεις πληρωμής της υπερέβαιναν τα 47 εκατ. ευρώ. Εκτιμάται ότι οι απώλειες θέσεων εργασίας στη Waterford Crystal και στους προμηθευτές της αντιπροσωπεύουν ετήσια μείωση τουλάχιστον 40 εκατ. ευρώ σε όρους προσωπικής κατανάλωσης στην πόλη και στα περίχωρα του Waterford, με δυνητικό πολλαπλασιαστικό αποτέλεσμα για την τοπική απασχόληση. Η παύση λειτουργίας της Waterford Crystal επηρέασε επίσης τον τουρισμό, δεδομένου ότι το κέντρο επισκεπτών Crystal Visitor Centre και το εργοστάσιο, που προσέλκυαν περίπου 320 000 επισκέπτες κάθε χρόνο, δεν υφίστανται πλέον.
Συντονισμένη δέσμη εξατομικευμένων υπηρεσιών προς χρηματοδότηση και λεπτομερής περιγραφή των εκτιμώμενων δαπανών, συμπεριλαμβανομένης της συμπληρωματικότητάς της με ενέργειες που χρηματοδοτούνται από τα διαρθρωτικά ταμεία

19. Τα προτεινόμενα μέτρα ανταποκρίνονται κυρίως στις ανάγκες τριών ομάδων προτεραιότητας που προσδιορίστηκαν με βάση διαφορετικά επίπεδα εκπαίδευσης. Τα μέτρα αυτά συμπληρώνονται με άλλα τα οποία εφαρμόζονται και στις τρεις ομάδες. Όλα τα εν λόγω μέτρα συνδυάζονται και διαμορφώνουν μια συντονισμένη δέσμη εξατομικευμένων υπηρεσιών οι οποίες στοχεύουν στην επανένταξη των εργαζομένων στην αγορά εργασίας, μέσω των εξής:
· Επαγγελματικός προσανατολισμός της FÁS: Συνίσταται σε συναντήσεις ενημέρωσης ομάδων και σε ατομικές συνεντεύξεις με τους απολυθέντες εργαζομένους, ώστε να προσδιοριστεί η τρέχουσα εξειδίκευσή τους και τα απαιτούμενα προσόντα καθώς και να τους δοθούν πληροφορίες για τις ευκαιρίες απασχόλησης σε περιφερειακό, εθνικό και ενωσιακό επίπεδο. Προσδιορίζονται επίσης οι απαιτήσεις αναβάθμισης των προσόντων και κατάρτισης. Πρόκειται να εγκαινιαστεί μια ευρεία δέσμη σχετικών ενεργειών κατάρτισης και, όπου κρίνεται σκόπιμο, περαιτέρω παραπομπής σε παρόχους εκπαίδευσης ή σε συμβουλευτικούς φορείς επιχειρήσεων σε σχέση με επιχειρηματικές πρωτοβουλίες.
· Μαθήματα κατάρτισης της FÁS: Σχεδιασμός για το μέλλον: Tα μαθήματα αυτά, που είναι τμήμα των υπηρεσιών παροχής συμβουλών και επαγγελματικού προσανατολισμού της FÁS, περιλαμβάνουν προετοιμασία βιογραφικών σημειωμάτων, διαχείριση του χρόνου, καθοδήγηση σταδιοδρομίας, αντιμετώπιση του στρες, δεξιότητες επαγγελματικών συνεντεύξεων και ενημέρωση όσον αφορά τις κατάλληλες υπηρεσίες στις οποίες πρέπει κανείς να απευθυνθεί για να ιδρύσει μια επιχείρηση.
· Επιδόματα κατάρτισης της FÁS: Πρόκειται για επιδόματα που καταβάλλονται στους συμμετέχοντες στα διάφορα μέτρα με σκοπό να καταστήσουν δυνατή τη συμμετοχή τους. Τα επιδόματα αυτά καλύπτουν ημερήσιες αποζημιώσεις και επιδόματα ταξιδιού, διαμονής καθώς και επιδόματα γευμάτων, όπου ισχύουν, για ένα κύκλο μαθημάτων πλήρους ωραρίου διάρκειας 7 εβδομάδων.
· Επιχορήγηση της FÁS για στήριξη της τεχνικής απασχόλησης (Technical Employment Support Grant - TESG): Παρέχει δυνατότητα στους «Employment Service Officers» να αγοράζουν διαθέσιμες θέσεις κατάρτισης για στήριξη των απολυθέντων εργαζομένων, όταν η ανάγκη κατάρτισης δεν είναι δυνατό να αντιμετωπιστεί απευθείας από τη FÁS ούτε από άλλο δημόσιο φορέα μέσα σε εύλογο χρονικό διάστημα ή στον κατάλληλο τόπο.
· Μαθήματα κατάρτισης της FÁS. Η FÁS έχει προσδιορίσει τρεις ομάδες υψηλής προτεραιότητας με διαφορετικές ανάγκες και έχει ετοιμάσει δέσμες μέτρων σε ενότητες, κατάλληλες για τις εν λόγω ομάδες:
1. Απολυθέντες εργαζόμενοι με χαμηλό εκπαιδευτικό/επαγγελματικό επίπεδο (76% των απολυθέντων)
2. Απολυθέντες εργαζόμενοι μέσης εκπαίδευσης, ειδικευμένοι εργάτες (20% των απολυθέντων)
3. Απολυθέντες εργαζόμενοι τριτοβάθμιας εκπαίδευσης (4 % των απολυθέντων)
· Mέτρα για τους εργαζομένους με χαμηλό εκπαιδευτικό/επαγγελματικό επίπεδο. Αυτή η ομάδα διατρέχει το μεγαλύτερο κίνδυνο μακροχρόνιας ανεργίας και χρειάζεται σημαντική κατάρτιση. Η FÁS, σε συνδυασμό με τη VEC που είναι αρμόδια για την εκπαίδευση ενηλίκων και την περαιτέρω εκπαίδευση στο δήμο Waterford, κρίνει ότι τα βασικά μαθήματα της FÁS και οι υπηρεσίες της VEC καλύπτουν με τον καλύτερο τρόπο τις απαιτήσεις εκπαίδευσης και καθοδήγησης αυτής της ομάδας εργαζομένων. Τα μέτρα αυτά περιλαμβάνουν :
- βασικά μαθήματα πληροφορικής που οργανώνονται από τη FÁS με σκοπό οι καταρτιζόμενοι να αποκτήσουν τις δεξιότητες, τις γνώσεις και τα προσόντα που απαιτούνται για να εκτελούν συγκεκριμένα καθήκοντα με χρήση υπολογιστή·
- εσπερινά μαθήματα της FÁS που είναι διαθέσιμα για όσους απολυθέντες εργαζομένους επιθυμούν να αναβαθμίσουν τις δεξιότητές τους και παρέχουν μια αφετηρία επανένταξης στο εκπαιδευτικό σύστημα σε όσους είχαν εγκαταλείψει πρόωρα το σχολείο και ενδεχομένως διστάζουν να παρακολουθήσουν μαθήματα κατάρτισης με πλήρες ωράριο·
- πρόγραμμα της VEC για την προετοιμασία για περαιτέρω εκπαίδευση (National Framework of Qualifications – NFQ, επίπεδο 4), που αποτελείται από ενότητες αφιερωμένες στην επικοινωνία, στην προσωπική αποτελεσματικότητα, στις δεξιότητες ΤΠ και στις ερευνητικές δραστηριότητες·
- εσπερινά μαθήματα της VEC (NFQ, επίπεδο 5) που καλύπτουν τομείς όπως φροντίδα παιδιών, βοήθεια ατόμων με ειδικές ανάγκες, βοήθεια υγειονομικής περίθαλψης, διοίκηση επιχειρήσεων, μακιγιάζ, πληροφορική, φωτογραφία, κοινωνιολογία, μουσική βιομηχανία, μηχανικοί ήχου και έντυπη δημοσιογραφία·
- Πρόγραμμα του Waterford Institute of Technology (WIT) Foundation για εργαζομένους μεγαλύτερης ηλικίας με χαμηλή ειδίκευση (NFQ, επίπεδο 5), συμπεριλαμβανομένης της αναγνώρισης μιας προηγούμενης ενότητας κατάρτισης που αποσκοπεί στην ενεργό στήριξη των απολυθέντων ώστε να καταγραφεί η εμπειρία τους, με στόχο να προσδιοριστούν οι ανάγκες και τα κεκτημένα και να προσδιοριστούν ενδεχόμενες αντιστοιχίες με ενότητες ή μέρη προγραμμάτων·
- μάθημα κατάρτισης της τοπικής υπηρεσίας απασχόλησης του Waterford (Waterford Local Employment Service - LES), που καλύπτει την κατάρτιση σε επαγγελματικές δεξιότητες 4 απολυθέντων οι οποίοι κατοικούν στην περιοχή απασχόλησης του δήμου Waterford. 
· Mέτρα για τους εργαζομένους μέσης εκπαίδευσης ή τους ειδικευμένους εργάτες. Οι εν λόγω εργαζόμενοι υπάγονται στα επίπεδα εκπαίδευσης 4 και 5 του NFQ. Διαθέτουν άμεση πρόσβαση στις υπηρεσίες κατάρτισης και αναβάθμισης προσόντων της FÁS. Τα ακόλουθα μαθήματα προορίζονται για την ομάδα αυτή: εκπαίδευση οδηγών βαρέων φορτηγών οχημάτων, αποθηκάριων, χειριστών περονοφόρων ανυψωτικών μηχανημάτων και εισαγωγή στις βιολογικές επιστήμες.
· Mέτρα για τους εργαζομένους με δίπλωμα τριτοβάθμιας εκπαίδευσης με ζήτηση περαιτέρω ειδίκευσης ώστε να καταστεί δυνατόν να αλλάξουν ή να τροποποιήσουν την κατεύθυνση της σταδιοδρομίας τους. Ένας πρώην εργαζόμενος στη Waterford Crystal είχε μια προσφορά να παρακολουθήσει ένα μεταπτυχιακό πρόγραμμα MBA (Masters programme in business) στο Πανεπιστήμιο του Limerick. Προτείνεται επίσης να προβλεφθεί η παροχή μιας δέσμης κατάλληλων μαθημάτων τρίτου επιπέδου (NFQ, επίπεδα 6 - 9) σε τομείς όπως η πληροφορική, η διοίκηση επιχειρήσεων και οι σπουδές μηχανικών, για τα άτομα που απολύθηκαν από τη Waterford Crystal και τους προμηθευτές της, με σκοπό να βελτιωθούν οι δυνατότητες απασχολησιμότητάς τους. Η εταιρεία Waterford Crystal, που λειτουργούσε για περισσότερα από 100 χρόνια στο Waterford, εφάρμοζε πρακτική προσλήψεων του μεγαλύτερου μέρους των εργαζομένων της από τα σχολεία πρωτοβάθμιας και δευτεροβάθμιας εκπαίδευσης. Το γεγονός αυτό, μαζί με τον υψηλό μέσο όρο ηλικίας των απολυθέντων εργαζομένων της εταιρείας, εξηγεί το χαμηλό ποσοστό εργαζομένων που είναι επιλέξιμοι για στήριξη τρίτου επιπέδου. Κατόπιν συνεντεύξεων αξιολόγησης και προσδιορισμού του επαγγελματικού προφίλ των απολυθέντων, και μετά την ενημερωτική συνάντηση που οργάνωσαν οι πάροχοι εκπαίδευσης και κατάρτισης, κρίθηκε ότι 25 από τους απολυθέντες που διαθέτουν «Leaving Certificate» (απολυτήριο μέσης εκπαίδευσης) ή δίπλωμα τρίτου επιπέδου είναι επιλέξιμοι για την προσφορά αυτή. Για να μεγιστοποιηθούν οι ευκαιρίες που προσφέρονται στους εργαζομένους οι οποίοι αρχίζουν τριτοβάθμιες σπουδές καθώς και η ικανότητά τους να παραμείνουν στο εκπαιδευτικό σύστημα και να εξελιχθούν, τα μέτρα περιλαμβάνουν αναγνώριση προηγούμενων ενοτήτων μάθησης και επιδόματα που διευκολύνουν τη συμμετοχή τους.
· Mέτρα για τη στήριξη της επιχειρηματικότητας. Τα μέτρα αυτά περιλαμβάνουν:
- ενέργειες προώθησης της επιχειρηματικότητας (EI/CEB) που αποτελούνται από εργαστήρια, παρουσιάσεις, ατομικές συνεντεύξεις και ημερίδες ενημέρωσης, για τους απολυθέντες που επιθυμούν να ιδρύσουν δική τους επιχείρηση·
- το πρόγραμμα επιχειρηματικότητας ΕΙ/CEB, το οποίο καλύπτει ορισμένα βραχυχρόνια προγράμματα «Enterprise Start» και «Start your own business» και είναι ανοικτό σε οποιονδήποτε επιθυμεί να ιδρύσει δική του επιχείρηση·
- τα προγράμματα «EI Commercialisation Of Research and Development (CORD) Campus enterprise» που γενικά προορίζονται για νεοσύστατες επιχειρήσεις/ υπευθύνους προώθησης/ ερευνητές οι οποίοι παρακολουθούν το πλήρες πρόγραμμα τρίτου επιπέδου «Enterprise Platform Programme» που οργανώνει το Waterford Institute of Technology, υπό τον όρο ότι πληρούν τις αυστηρές προϋποθέσεις εγγραφής·
- τη βοήθεια για τη μη μισθωτή απασχόληση που παρέχει το CEB, η οποία περιλαμβάνει επιχορηγήσεις που μπορούν να χρησιμοποιηθούν για την πρόσληψη προσωπικού σε μια εταιρεία ή για την προώθηση νεοσύστατων επιχειρήσεων, που έχουν δυναμικό δημιουργίας τουλάχιστον μίας θέσης εργασίας με πλήρες ωράριο·
- χρηματοδοτική στήριξη ΕΙ για νεοσύστατες επιχειρήσεις, που παρέχει σε υπευθύνους προώθησης επιχειρηματικών προτάσεων επιχορηγήσεις για την εκτίμηση της σκοπιμότητας, ώστε να επιβεβαιωθεί η ύπαρξη εξειδικευμένης αγοράς για το προϊόν που θα προσφέρουν, να επιβεβαιωθεί το δυναμικό της τρέχουσας αγοράς και η πρόταση να προσαρμοστεί κατάλληλα πριν από την ολοκλήρωση μιας πρότασης επένδυσης.
20. Οι διοικητικές δαπάνες που περιλαμβάνονται στην αίτηση σύμφωνα με το άρθρο 3 του κανονισμού (EΚ) αριθ. 1927/2006, καλύπτουν τις προπαρασκευαστικές δραστηριότητες, τις δραστηριότητες διαχείρισης και ελέγχου, καθώς και την ενημέρωση και τη δημοσιότητα.
21. Οι εξατομικευμένες υπηρεσίες που παρουσίασαν οι ιρλανδικές αρχές αποτελούν ενεργά μέτρα της αγοράς εργασίας, στο πλαίσιο των επιλέξιμων δράσεων που ορίζονται στο άρθρο 3 του κανονισμού (ΕΚ) αριθ. 1927/2006. Οι ιρλανδικές αρχές εκτιμούν το συνολικό κόστος αυτών των υπηρεσιών σε 3 865 659 ευρώ και τις διοικητικές δαπάνες σε 89 500 ευρώ (= 2,26 % του συνολικού ποσού). Η συνολική συνεισφορά που ζητείται από το ΕΤΠ είναι 2 570 853 (65% του συνολικού κόστους).

(σε ευρώ)
	Συνολικό κόστος (ΕΤΠ και εθνική συγχρηματοδότηση) (σε ευρώ)

22. Η Ιρλανδία επιβεβαιώνει ότι τα μέτρα που περιγράφονται ανωτέρω είναι συμπληρωματικά προς τις ενέργειες που χρηματοδοτούνται από τα διαρθρωτικά ταμεία. Η Ιρλανδία θα εξασφαλίσει επίσης σαφή διαδρομή ελέγχου για τις δραστηριότητες που χρηματοδοτούνται από το ΕΤΠ, ώστε να μη ζητείται ούτε να χρησιμοποιείται για τις ίδιες δραστηριότητες καμία άλλη χρηματοδότηση από την ΕΕ.
Ημερομηνία (ημερομηνίες) κατά την οποία (τις οποίες) ξεκίνησαν ή σχεδιάζεται να ξεκινήσουν εξατομικευμένες υπηρεσίες για τους θιγόμενους εργαζομένους

23. Στις 11 Μαρτίου 2009 η Ιρλανδία ξεκίνησε την παροχή εξατομικευμένων υπηρεσιών στους θιγόμενους εργαζομένους που περιλαμβάνονται στη συντονισμένη δέσμη μέτρων η οποία προτάθηκε για συγχρηματοδότηση από το ΕΤΠ. Η ημερομηνία αυτή, επομένως, αντιπροσωπεύει την αρχή της περιόδου επιλεξιμότητας για οποιαδήποτε βοήθεια στο πλαίσιο του ΕΤΠ.
Διαδικασίες για τη διαβούλευση με τους κοινωνικούς εταίρους

24. Οι ιρλανδικές αρχές δήλωσαν ότι η FÁS, μόλις της κοινοποιήθηκε η παύση λειτουργίας της Waterford Crystal, ήρθε σε επαφή με τον αναγκαστικό διαχειριστή για να συζητηθεί το θέμα των διαθέσιμων υπηρεσιών και των δυνητικών αναγκών των εργαζομένων. Ο αναγκαστικός διαχειριστής παρέσχε τα λεπτομερή στοιχεία των εργαζομένων. Η FÁS ήρθε, επίσης, αμέσως σε επαφή με τη συνδικαλιστική οργάνωση Unite και την ενημέρωσε για τα μέτρα που σκόπευε να λάβει. Το Interagency Forum, φορέας που ίδρυσε το δημοτικό συμβούλιο του Waterford, εκτιμά επί του παρόντος τις επιπτώσεις των απολύσεων στην περιοχή. Το Interagency Forum περιλαμβάνει εκπροσώπους των κοινωνικών εταίρων και των δημόσιων φορέων. Οι απόψεις τους συνεκτιμώνται και θα εξακολουθήσουν να συνεκτιμώνται κατά την εκπόνηση και την εφαρμογή της δέσμης μέτρων.
25. Οι ιρλανδικές αρχές επιβεβαίωσαν το γεγονός ότι πληρούνται οι απαιτήσεις που καθορίζονται στην εθνική και κοινοτική νομοθεσία όσον αφορά τις συλλογικές απολύσεις.
Πληροφορίες για τις ενέργειες που είναι υποχρεωτικές δυνάμει της εθνικής νομοθεσίας ή σύμφωνα με τις συλλογικές συμβάσεις εργασίας

26. Όσον αφορά την τήρηση των κριτηρίων που προβλέπονται στο άρθρο 6 του κανονισμού (ΕΚ) αριθ. 1927/2006, στην αίτησή τους οι ιρλανδικές αρχές: 
· επιβεβαίωσαν ότι η χρηματοδοτική συνεισφορά του ΕΤΠ δεν αντικαθιστά μέτρα που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων,
· διαβεβαίωσαν ότι οι ενέργειες παρέχουν στήριξη σε μεμονωμένους εργαζομένους και δεν θα χρησιμοποιηθούν για την αναδιάρθρωση εταιρειών ή τομέων,
· επιβεβαίωσαν ότι οι επιλέξιμες ενέργειες που αναφέρονται στα σημεία 14 έως 16 ανωτέρω δεν λαμβάνουν ενίσχυση από άλλα κοινοτικά χρηματοδοτικά μέσα.
Συστήματα διαχείρισης και ελέγχου 
27. Η Ιρλανδία έχει κοινοποιήσει στην Επιτροπή ότι τις χρηματοπιστωτικές συνεισφορές θα διαχειρίζονται και θα ελέγχουν οι ίδιες αρχές και οργανισμοί που είναι υπεύθυνοι για την υλοποίηση και τον έλεγχο των παρεμβάσεων του Ευρωπαϊκού Κοινωνικού Ταμείου (ΕΚΤ) στην Ιρλανδία. Επομένως, η υπηρεσία διαχείρισης θα είναι το Υπουργείο Επιχειρήσεων, Εμπορίου και Απασχόλησης, στο πλαίσιο του οποίου θα λειτουργεί ειδικά εξουσιοδοτημένη ξεχωριστή υπηρεσία πιστοποίησης και ελέγχου.
Χρηματοδότηση

28. Με βάση την αίτηση της Ιρλανδίας, η προτεινόμενη συνεισφορά από το ΕΤΠ στη συντονισμένη δέσμη εξατομικευμένων υπηρεσιών ανέρχεται σε 2 570 853 ευρώ, ποσό που αντιπροσωπεύει το 65 % του συνολικού κόστους. Η βοήθεια που προτείνει η Επιτροπή στο πλαίσιο του Ταμείου βασίζεται στις πληροφορίες που υπέβαλε η Ιρλανδία.
29. Λαμβάνοντας υπόψη το μέγιστο δυνατό ποσό χρηματοδοτικής συνεισφοράς από το ΕΤΠ που καθορίζεται σύμφωνα με το άρθρο 10 παράγραφος 1 του κανονισμού (EΚ) αριθ. 1927/2006, καθώς και τα περιθώρια για την εκ νέου διάθεση πιστώσεων, η Επιτροπή προτείνει την κινητοποίηση του ΕΤΠ για το σύνολο του ποσού που προαναφέρεται, το οποίο θα διατεθεί στο πλαίσιο του τομέα 1α του δημοσιονομικού πλαισίου.
30. Μετά τη διάθεση του προτεινόμενου ποσού χρηματοδοτικής συνεισφοράς θα παραμείνει διαθέσιμο για χρηματοδότηση κατά τη διάρκεια των τελευταίων τεσσάρων μηνών του έτους ποσοστό μεγαλύτερο από το 25% του μέγιστου ετήσιου ποσού του ΕΤΠ, όπως απαιτείται από το άρθρο 12 παράγραφος 6 του κανονισμού (ΕΚ) αριθ. 1927/2006.
31. Με την υποβολή της παρούσας πρότασης για χρησιμοποίηση του ΕΤΠ, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, προκειμένου να επιτύχει τη συμφωνία των δύο σκελών της αρμόδιας για τον προϋπολογισμό αρχής σχετικά με την ανάγκη να χρησιμοποιηθεί το ΕΤΠ και σχετικά με το απαιτούμενο ποσό. Η Επιτροπή καλεί το πρώτο από τα δύο σκέλη της αρμόδιας για τον προϋπολογισμό αρχής που θα καταλήξει σε συμφωνία για το σχέδιο της πρότασης κινητοποίησης, στο κατάλληλο πολιτικό επίπεδο, να ενημερώσει το άλλο σκέλος και την Επιτροπή για τις προθέσεις του. Σε περίπτωση διαφωνίας ενός εκ των δύο σκελών της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη. 
32. Η Επιτροπή θα υποβάλει χωριστά αίτηση μεταφοράς για να εγγραφούν στον προϋπολογισμό του 2010 ειδικές πιστώσεις ανάληψης υποχρεώσεων και πληρωμών, όπως απαιτείται από το σημείο 28 της διοργανικής συμφωνίας της 17ης Μαΐου 2006.
Εναλλακτικές πηγές πιστώσεων πληρωμών 
Η πρακτική που ακολουθήθηκε μέχρι σήμερα ήταν η εκταμίευση των αναγκαίων πιστώσεων πληρωμής από τον προϋπολογισμό του ΕΚΤ λόγω της «εγγύτητας» των πολιτικών και δεδομένου ότι οι ετήσιες απαιτήσεις για το ΕΤΠ σε πιστώσεις πληρωμών μέχρι σήμερα κυμαίνονταν στο 1% των δημοσιονομικών πόρων πληρωμών. Εντούτοις, το Ευρωπαϊκό Κοινοβούλιο αμφισβητεί αυτή την πρακτική υποστηρίζοντας ότι στερεί δημοσιονομικούς πόρους από ένα μέσο (ΕΚΤ) το οποίο αποτελεί προτεραιότητα για το Ευρωπαϊκό Κοινοβούλιο, και καλεί την Επιτροπή να χρησιμοποιήσει εναλλακτικές πηγές. Στο παρόν πρώιμο στάδιο του δημοσιονομικού έτους, είναι δύσκολο να προσδιοριστούν τέτοιες εναλλακτικές πηγές.

Ωστόσο, προκειμένου το αίτημα αυτό να ικανοποιηθεί για μελλοντικές περιπτώσεις του ΕΤΠ, η Επιτροπή είναι πρόθυμη να διερευνήσει τη δυνατότητα εύρεσης εναλλακτικών πηγών άντλησης πιστώσεων πληρωμών εφόσον είναι δυνατό και εύλογο και εάν δεν συντρέχει κίνδυνος καθυστέρησης της διαδικασίας της αίτησης μεταφοράς. 
Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2009/012 IE/Waterford Crystal, Iρλανδία)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:
τη συνθήκη για τη λειτουργία της Ευρωπαϊκής Ένωσης,

τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση
, και ιδίως το σημείο 28,

τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση
, και ιδίως το άρθρο 12 παράγραφος 3,

την πρόταση της Ευρωπαϊκής Επιτροπής
,

Εκτιμώντας τα ακόλουθα:

(1)
Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παρέχει πρόσθετη στήριξη στους εργαζομένους που απολύονται λόγω μεγάλων διαρθρωτικών αλλαγών στις παγκόσμιες εμπορικές πρακτικές και για να τους ενισχύσει κατά την επανένταξή τους στην αγορά εργασίας.

(2)
Το πεδίο εφαρμογής του ΕΤΠ επεκτάθηκε στις αιτήσεις που υποβάλλονται μετά την 1η Μαΐου 2009 προκειμένου να συμπεριλάβει τη στήριξη σε εργαζομένους που απολύθηκαν ως άμεσο αποτέλεσμα της παγκόσμιας χρηματοπιστωτικής και οικονομικής κρίσης.

(3)
Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ εντός του ανώτατου ορίου των 500 εκατ. ευρώ.

(4)
Στις 7 Αυγούστου 2009 η Ιρλανδία υπέβαλε αίτηση για κινητοποίηση του ΕΤΠ όσον αφορά τις απολύσεις στην εταιρεία Waterford Crystal και σε τρεις προμηθευτές της ή παραγωγούς των επόμενων σταδίων του προϊόντος, και τη συμπλήρωσε με πρόσθετες πληροφορίες έως τις 3 Νοεμβρίου 2009. Η αίτηση πληροί τις απαιτήσεις που ισχύουν για τον καθορισμό των χρηματοδοτικών συνεισφορών όπως ορίζεται στο άρθρο 10 του κανονισμού (ΕΚ) αριθ. 1927/2006. Κατά συνέπεια, η Επιτροπή προτείνει τη διάθεση ποσού 2 570 853 ευρώ.

(5)
Επομένως, το ΕΤΠ πρέπει να κινητοποιηθεί για τη χορήγηση χρηματοδοτικής συνεισφοράς σχετικά με την αίτηση που υπέβαλε η Ιρλανδία,

ΑΠΟΦΑΣΙΖΟΥΝ:

Άρθρο 1

Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2010, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 2 570 853 ευρώ σε πιστώσεις ανάληψης υποχρεώσεων και σε πιστώσεις πληρωμών.

Άρθρο 2

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

Βρυξέλλες,

Για το Ευρωπαϊκό Κοινοβούλιο
Για το Συμβούλιο

Ο Πρόεδρος
Ο Πρόεδρος

�	ΕΕ C 139 της 14.6.2006, σ. 1.


�	ΕΕ L 406 της 30.12.2006, σ. 1.


�	Η διαφορά στο συνολικό κόστος οφείλεται στην πρόσθεση των δαπανών διαφόρων επιμέρους υπηρεσιών και στη στρογγυλοποίηση των διαφόρων υποσυνόλων.


�	Η διαφορά στο συνολικό κόστος οφείλεται στην πρόσθεση των δαπανών διαφόρων επιμέρους υπηρεσιών και στη στρογγυλοποίηση των διαφόρων υποσυνόλων.


�	Η διαφορά στο συνολικό κόστος οφείλεται στη στρογγυλοποίηση του μοναδιαίου κόστους (EUR 81,18).


�	ΕΕ C 139 της 14.6.2006, σ. 1.


�	ΕΕ L 406 της 30.12.2006, σ. 1.


�	ΕΕ C […] της […], σ. […].

